«Είμαι σίγουρος ότι συμφωνείτε ότι πυρκαγιές, όπως αυτή που στοίχισε τη ζωή συνανθρώπων μας, είναι αναπόφευκτες, όταν στοιβάζεις χιλιάδες ανθρώπους υπό άθλιες συνθήκες διαβίωσης. Καταυλισμοί όπως αυτός στη Μόρια δεν συνάδουν με τις αρχές ενός πολιτισμένου φιλελεύθερου κράτους. Κανένα κράτος δικαίου δεν μπορεί να κάθεται με σταυρωμένα τα χέρια όταν χιλιάδες συνάνθρωποί μας ετοιμάζονται να αντιμετωπίσουν, για πέμπτη συνεχή χρονιά, τον αδυσώπητο στρατηγό χειμώνα, ανυπεράσπιστοι απέναντι στο κρύο και στη βροχή. Έλληνες κάτοικοι της Λέσβου συνεχίζουν να υπομένουν τη γειτνίαση, καθώς και την ταύτιση του τόπου τους στα μάτια της διεθνούς κοινής γνώμης, με καταυλισμούς- στρατόπεδα συγκέντρωσης που δεν συνάδουν ή που καταστρατηγούν βασικά ανθρώπινα δικαιώματα», είπε ο Γιάνης Βαρουφάκης και κάλεσε τον πρωθυπουργό να απαντήσει:

«Σας ερωτώ κύριε πρωθυπουργέ, ποια η διαφορά της δικής σας πολιτικής, από εκείνη της προηγούμενης κυβέρνησης, η οποία εντάχθηκε πλήρως στη λογική του Συμφώνου Μέρκελ – Ερντογάν που είχε φιλοσοφία την κανονικοποίηση των κακουχιών των μεταναστών ως μέσο αποτροπής έλευσης και άλλων μεταναστών, δηλαδή πρόληψη μέσω αποτροπής; Προτίθεστε να κλείσετε τη Μόρια; Πότε επιτέλους η πολιτεία θα προβεί στο αυτονόητο βήμα της δημιουργίας πολλών μικρών δομών, ανά την επικράτεια, ώστε οι οικογένειες των μεταναστών να ενταχθούν στις τοπικές κοινωνίες με όφελος τόσο για τις κοινωνίες όσο και για τους ίδιους; Ή τελικά η Μόρια θα είναι η βάση του υποδείγματος το οποίο θα κλωνοποιηθεί στην υπόλοιπη Ελλάδα με τείχη και φράχτες;».

«Λέμε όχι στη δαιμονοποίηση των μεταναστών

«Λέμε όχι στη δαιμονοποίηση των μεταναστών, ως μέσο αποτροπής των μεταναστευτικών ροών», ανέφερε κατά τη δευτερολογία του ο Βαρουφάκης, ο οποίος, σχολιάζοντας τις βασικές κατευθύνσεις της πολιτικής για το μεταναστευτικό ζήτημα, όπως τις παρουσίασε σήμερα στη Βουλή ο πρωθυπουργός, Κυριάκος Μητσοτάκης, δήλωσε «περισσότερο ανήσυχος».

Είχε προηγηθεί η αναφορά του πρωθυπουργού ότι το πρόβλημα που αντιμετωπίζουμε σήμερα είναι μεταναστευτικό και όχι προσφυγικό.

«Κληρονομήσατε μια κατάσταση, η οποία είναι απαράδεκτη. Αλλά θα μου επιτρέψετε να σας πω ότι αποφεύγοντας να απαντήσετε στο ειδικό ερώτημα που έθεσα, ενισχύσατε τους φόβους μας, ότι αυτό που αντιμετωπίζουμε τώρα είναι η συνέχεια της πολιτικής της προηγούμενης κυβέρνησης, ενισχυμένης μάλιστα προς τη λάθος κατεύθυνση», σημείωσε ο κ. Βαρουφάκης και επανέφερε το ερώτημα εάν θα κλείσει η Μόρια και πώς θα αντιμετωπιστεί ο χειμώνας για τους ανυπεράσπιστους ανθρώπους που βρίσκονται εκεί.

Παρατήρησε, δε, ότι είναι κάθετη διαφωνία του ΜέΡΑ25 στην διαφοροποίηση μεταξύ προσφύγων και μεταναστών. «Δεν υπάρχει πιθανότητα να συμφωνήσουμε σε αυτό κύριε Μητσοτάκη», είπε και πρόσθεσε: «Για εμάς ένας κατατρεγμένος, μια οικογένεια που παραλίγο να πνιγεί και έχει αλιευθεί στα παράλια της Λέσβου ή της Σάμου, που έχει περάσει όλο αυτό με κίνδυνο της ζωής του, δεν το κάνει επειδή το επιλέγει. Το κάνει επειδή το παιδί του είτε πυροβολήθηκε είτε πεθαίνει της πείνας».

Ο γραμματέας του ΜέΡΑ25 κάλεσε, μάλιστα, τον πρωθυπουργό σε αυτό το σημείο να απαντήσει εάν θεωρεί το Πακιστάν ασφαλή χώρα. «Η Συρία είπατε ότι δεν είναι ασφαλής χώρα. Οι Σύροι είναι οι εκλεκτοί πρόσφυγες. Ένας οικογενειάρχης, όμως, που βρίσκεται σε πεδίο μάχης, μεταξύ Ταλιμπάν και κυβερνητικού στρατού, στο Βόρειο Πακιστάν ή στο Αφγανιστάν, αυτός δεν είναι εκλεκτός πρόσφυγας;», σχολίασε, συμπληρώνοντας πως συνιστά έγκλημα το γεγονός ότι «επί κυβέρνησης ΣΥΡΙΖΑ δεν δόθηκε σε Πακιστανούς ούτε το δικαίωμα να ζητήσουν άσυλο διότι θεωρήθηκε ότι προέρχονται από ασφαλή χώρα».

«Ποιοι είναι πρόσφυγες; Μόνο αυτοί που προέρχονται από καθεστώτα που η Δύση έχει ορίσει ως εχθρικά; Οι υπόλοιποι δεν είναι;», ρώτησε και αναφέρθηκε και στην πολιτική με τα κέντρα κλειστού τύπου.

«Ακούγοντάς σας, καταλαβαίνω ότι πάμε στην ενίσχυση του καθεστώτος που ίσχυσε επί ΣΥΡΙΖΑ. Βλέπουμε τις πρώτες σας κινήσεις να στερήσετε ΑΜΚΑ από αυτούς τους ανθρώπους. Πρόσφατα, ο κ. Μηταράκης εξέδωσε εγκύκλιο που ακόμα και τα ανήλικα παιδιά, τα παιδιά που γεννιούνται στη χώρα, δεν θα έχουν ΑΜΚΑ. Βλέπουμε κλούβες. Ακούμε για κλειστά hot spots και σας ακούω να μιλάτε για την ενίσχυση της συμφωνίας με τον κ. Ερντογάν. Μα υπήρχε περίπτωση ο κ. Ερντογάν να μη χρησιμοποιήσει αυτήν την κατάπτυστη συμφωνία, μόνο και μόνο για να παίξει τα γεωπολιτικά του παιχνίδια; Πώς θα του επιβάλλετε εσείς ένα παιχνίδι το οποίο εκείνος σχεδίασε υπέρ του», δήλωσε ο κ. Βαρουφάκης και προέβλεψε ότι η κυβέρνηση θα αποτύχει γιατί «με την ενίσχυση του υποδείγματος της κανονικοποίησης των κακουχιών και του εγκλεισμού, της αυστηρότητας και καταστολής, είναι δεδομένη η αναποτελεσματικότητα αυτού του συστήματος».

«Ούτε θα σταματήσουν να έρχονται οι μετανάστες. Θυμηθείτε το τείχος στον Έβρο του κ. Σαμαρά. Τι πέτυχε; Να έρχονται οι καραβιές στα νησιά μας. Και τι άλλο πέτυχε; Το μόνο που πέτυχε είναι να αυξηθούν τα κέρδη των διακινητών», τόνισε.

«Κάθε φορά που χτίζουμε τείχη ή φράχτες, είτε είναι στη Μόρια είτε στον Έβρο είτε στα σύνορα Αμερικής-Μεξικού, αυτό που κάνουμε είναι να δηλητηριάζουμε τις δικές μας κοινωνίες, στο όνομα της ασφάλειας των πολιτών. Δημιουργούμε νέου είδους ανασφάλειες», επισήμανε ο γραμματέας του ΜέΡΑ25 και επέμεινε ότι είναι λάθος ο διαχωρισμός προσφύγων-οικονομικών μεταναστών, γιατί δεν μπορούμε να ξεχνάμε ότι είμαστε η χώρα που έχει αποδήμους, οι οποίοι είναι οικονομικοί μετανάστες.

«Η ανθρωπότητα βρίσκεται εν κινήσει. Πρέπει, επιτέλους, να καταλάβουμε ότι τα κλειστά σύνορα, τα τείχη, η χρήση κακουχιών, ως μέσο αποτροπής, δεν μπορεί να συνάδουν το κράτος δικαίου και το φιλελεύθερο κράτος», υπογράμμισε και πρόσθεσε ότι στον ξένο που έχει 250.000 ευρώ και αγοράζει σπίτι στο Κουκάκι, για να αποκτήσει τη Visa Shengen και να μένει στο Βερολίνο, του το επιτρέπουμε. Αλλά στον κατατρεγμένο που το παιδί του πεθαίνει της πείνας, έχουμε hot spots.

«Εσείς βλέπετε τους μετανάστες ως απειλή. Εμείς τους βλέπουμε ως ευκαιρία», είπε ο κ. Βαρουφάκης και κάλεσε τον κ. Μητσοτάκη να αναλογιστεί τι γράφει στο Άγαλμα της Ελευθερίας: «Δώστε μου τους κουρασμένους σας, τους φτωχούς σας, τις άμορφες μάζες σας που λαχταράνε να αναπνέουν ελεύθερα, τα άθλια απορρίμματα που βρίθουν στις ακτές σας. Στείλτε μου τους άστεγους, τους θαλασσοδαρμένους. Σηκώνω τον πυρσό μου δίπλα στη χρυσή πύλη».

«Εάν εμείς αγκαλιάσουμε τα παιδιά και τα εγγόνια των μεταναστών και δεν τα κλείνουμε σε φράχτες και Μόριες, θα γίνουν οι καλύτεροι Έλληνες, οι καλύτεροι πρεσβευτές της Ελλάδας, τις επόμενες δεκαετίες», παρατήρησε ο κ. Βαρουφάκης.